text: Fængselshunden Choko gør ikke forskel på folk
  05 april 2017 kl. 10.56
  Hunden Choko er ligeglad med, om man har begået momssvindel eller mord.
  Når de indsatte skal ud at ryge eller har behov for at vise ømhed, er hunden Choko parat.
  For tre år siden begyndte Choko som fængselshund i Møgelkær Statsfængsel ved Juelsminde. Hendes ejer, værkmester Marianne Jensen, begyndte for tre år siden at tage sin hund Choko med på arbejde.
  De indsatte i fængslet går ture med Choko og giver den masser af godbidder.
  - Den gør os glade. Der falder ligesom en ro over os, fortæller "Ulla" til TV SYD. Hun er en af de indsatte i fængslet. Hun står ikke frem med sit rigtige navn, men redaktionen kender det.
  Når Choko og hendes ejer, Marianne Jensen, har fri, må de indsatte undvære deres hund. Og det er ikke altid nemt.
  - Det føles underligt, fortæller "Ulla".
  
  Forskning i fængselshunde
  At en fængselshund gør en forskel er ikke grebet ud af luften. Linda Kjær Minke fra Syddansk Universitet har forsket i fænomenet, og det viser sig, at hunde faktisk gør gavn i fængslerne.
  - Choko spreder glæde og er i stand til at bryde den is, der kan være mellem indsatte, fortæller hun til TV SYD.
  - Hunden er ligeglad med, hvad folk har gjort. Den forholder sig kun til, hvordan man behandler den, siger hun.
  
  